سب سے زیادہ آسٹریلوی کھلاڑی آئی پی ایل کھیلنے کے خواہش مند
آئی پی ایل 2020 کے لیے نیلامی کا عمل 19 دسمبر کو کولکتہ میں ہوگا جس کے دوران فرنچائزز کھلاڑیوں کا انتخاب کریں گی۔
ویب ڈیسک — بھارت میں آئی پی ایل کا 13واں ایڈیشن آئندہ سال مارچ سے مئی کے درمیان ہو گا جس کے لیے کھلاڑیوں کی رجسٹریشن کا عمل مکمل کیا جا چکا ہے۔ سب سے زیادہ 55 آسٹریلوی کھلاڑی آئی پی ایل کھیلنے کے خواہش مند ہیں جب کہ جنوبی افریقہ کا نمبر دوسرا ہے جس کے 54 کھلاڑی آئی پی ایل کھیلنے میں دلچسپی رکھتے ہیں۔ اس حوالے سے توقع کی جارہی ہے کہ شاید آئی پی ایل میں آسٹریلیا اور جنوبی افریقہ کے کھلاڑی باقی پلیئرز پر چھائے رہیں گے لیکن لیگ انتظامیہ کی جانب سے بتایا جارہا ہے کہ سری لنکن کھلاڑیوں کی تعداد 39، ویسٹ انڈیز کے 34، نیوزی لینڈ کے 24، انگلینڈ کے 22 اور افغانستان کے 19 کھلاڑیوں کی رجسٹریشن کی گئی ہے۔ بنگلہ دیش کے 6، زمبابوے کے 3 اور امریکہ کا ایک کھلاڑی بھی نیلامی کے لیے رجسٹرڈ ہو چکا ہے۔ انتظامیہ کے مطابق 971 کھلاڑیوں میں سے کم از کم 73 کھلاڑی آئی پی ایل کے لیے نیلامی کی غرض سے تیار بیٹھے ہیں۔ یاد رہے کہ آئی پی ایل کی تمام آٹھ فرنچائزز کو اپنے اپنے کھلاڑیوں کی فہرست دینے کے لیے آخری تاریخ 30 نومبر دی گئی تھی۔ کھلاڑیوں کے حتمی ناموں کی فہرست نیلامی کی غرض سے 9 دسمبر کی شام 5 بجے فرنچائزز کے حوالے کر دی جائے گی۔ آئی پی ایل 2020 کے ایڈیشن کے لیے 917 کھلاڑیوں میں سے 713 کا تعلق بھارت سے ہے جب کہ 258 کھلاڑی غیر ملکی ہیں۔ نیلامی 19 دسمبر کو کولکتہ میں ہوگی۔ آئندہ ایڈیشن کے لیے 971 کھلاڑیوں میں سے 634 کرکٹرز پہلی مرتبہ لیگ کا حصہ بنیں گے۔ ان میں 60 بھارتی کھلاڑی ایسے بھی ہیں جنہوں نے اب تک آئی پی ایل کا کم از کم ایک میچ کھیلا ہے۔ پہلی مرتبہ آئی پی ایل کھیلنے والے غیر ملکی کھلاڑیوں کی تعداد 60 ہے جب کہ 196 کھلاڑی ایسے ہیں جو پہلے بھی آئی پی ایل کا حصہ رہ چکے ہیں۔